*Truvada*-lääketabletteja.
Tenoforviirin ja emtrisitabiinin kemialliset rakenteet.
**Tenofoviiri-emtrisitabiini** on HIV-tartunnan ehkäisemiseen ja hoitoon tarkoitettu lääketuote, joka sisältää emtrisitabiiniä ja tenofoviiriä. Lääkettä myydään muun muassa tuotenimellä Truvada. Tenofoviiri-emtrisitabiini on Maailman terveysjärjestön tärkeimpien lääkkeiden *WHO Model List of Essential Medicines* -listalla.

Tenofoviiri-emtrisitabiiniä käytetään niin sanottuna HIV:n PrEP-lääkkeenä. Sen tarkoituksena on ennaltaehkäistä HIV:n tarttuminen korkeariskisen seksikäyttäytymisen seurauksena. Esimerkiksi Suomessa PrEP-lääkitystä saa alkuperäislääkkeenä, mutta myös rinnakkaislääkkeet ovat saatavilla. Lisäksi tenofoviiri-emtrisitabiiniä käytetään osana HIV:tä jälkiehkäisevän PEP-lääkityksen osana.

Yhdysvaltojen Allergia- ja Tartuntatauti-Instituutin NIAI:n tutkimuksen mukaan Tenofoviiri-emtrisitabiini-yhdistelmälääkkeen päivittäinen käyttö vähensi HIV -tartunnan riskiä miestenvälisissä sukupuolisuhteissa 43,8 prosentilla. Laajassa kansainvälisessä kliinisessä tutkimuksessa todettiin että lääkeohjeistusta tarkasti seuraavilla HIV-tartuntariski laski 72,8 prosentilla verrattuna plaseboa nauttineisiin. Lääkeannosten hinta on noin 1 000 Yhdysvaltain dollaria kuukaudessa.

Vuonna 2017 Yhdistyneessä kuningaskunnassa Truvadan kuukausiannos maksoi noin 460 euroa. Useat lääkitystä haluavat, erityisesti homoseksuaaliset miehet, päätyivät ostamaan lääkettä internetin välityksellä ulkomailta, josta Truvadan rinnakkaislääkettä saattoi ostaa 50 euron kuukausihintaan. Lääkkeiden ostamista ulkomailta internetin välityksellä pidetään usein riskialttiina. Rinnakkaislääkkeiden ostamisen internetistä arvioitiin kuitenkin vuonna 2017 pudottaneen Lontoon homoseksuaalisten miesten HIV-tartuntojen määrää 40 prosenttia edellisvuoteen verrattuna.

Truvadan hyvin yleisiksi haittavaikutuksiksi on lueteltu ripuli, oksentelu, pahoinvointi, huimaus, päänsärky, ihottuma ja heikkouden tunne. Vakavimmat mahdolliset haittavaikutukset ovat uudet tai pahenevat munuais- tai luusto-ongelmat. Lääkäri saattaa määrätä verikokeita potilaan munuaisten tilan selvittämiseksi Truvadan käytön aikana tai ennen sitä.

Lähteet
-------

1. ↑  *World Health Organization Model Listof Essential Medicine. 21. luettelo.*. Geneve: Maailman terveysjärjestö, 2019. Verkkoversio (pdf) (viitattu 31.7.2019). (englanniksi)
2. ↑  Hiltunen-Back, Eija; Brummer-Korvenkontio, Henrikki; Kauppinen, Jaana; Keronen, Jukka; Pasanen, Sini; Ristola, Matti; Sutinen, Jussi: *Uutta hivin ehkäisyssä : Hiv-altistusta edeltävä lääkehoito, prep*. Terveyden ja hyvinvoinnin laitos, 2019. Verkkoversio (pdf) (viitattu 31.7.2019).
3. ↑  HIV-altistuneen lääkkeellinen estohoito ei-ammatillisen altistustapahtuman jälkeen (nPEP) Hyks-instituutti.  Arkistoitu 31.7.2019. Viitattu 31.7.2019.
4. ↑  Daily Dose of HIV Drug Reduces Risk of HIV Infection (html) *National Institute of Allergy and Infectious Diseases (NIAID) News*.  23.11.2010. National Institute of Allergy and Infectious Diseases (NIAID). Viitattu 23.11.2010. (englanniksi)
5. ↑  Pajunen, Ilpo: Nettilääke romahdutti hiv-tartunnat Lontoossa – Estolääkkeen halpa rinnakkaisversio tulossa Suomenkin apteekkeihin *Yle Uutiset*.  14.1.2017. Viitattu 31.7.2019.
6. ↑  Truvadasta koskien ihmisen immuunikatovirus (HIV) -infektioriskin vähentämistä (pdf)  12.06.2018. Fimea. Viitattu 31.7.2019.